Резолюция [1]

относно социалните последици от детския труд и стратегии за борба срещу детския труд

Съвместната парламентарна асамблея АКТБ-ЕС,

- на заседанието си в Порт Морсби (Папуа-Нова Гвинея), проведено в периода 25- 28 ноември 2008 г.,

- като взе предвид член 17, параграф 1 от своя правилник,

- като взе предвид Конвенцията на ООН за правата на детето, приета на 20 ноември 1989 г. [2] и влязла в сила през 1990 г., и по-специално членове 28 и 32 от нея,

- като взе предвид Конвенциите на Международната организация на труда (МОТ) № 138 относно минималната възраст за приемане на работа (1973 г.) [3] и № 182 относно забраната и незабавните действия за премахване на най-тежките форми на детския труд (1999 г.) [4],

- като взе предвид членове 177-181 от Договора за създаване на Европейската общност,

- като взе предвид Споразумението за партньорство между АКТБ и ЕС, подписано в Котону на 23 юни 2000 г. и ревизирано в Люксембург на 25 юни 2005 г. (наричано по-долу "Споразумението от Котону"), и по-специално членове 26 и 50 от него,

- като взе предвид съвместната декларация от 20 декември 2005 г. на Съвета и представителите на правителствата на държавите-членки, заседаващи в рамките на Съвета, Европейския парламент и Комисията относно политиката на Европейския съюз в областта на развитието: "Европейският консенсус", и по-специално членове 12, 97, 101 и 103 от него [5],

- като взе предвид Декларацията на хилядолетието на ООН от 8 септември 2000 г., която поставя Целите на хилядолетието за развитие (ЦХР) като критерии, съвместно определени от международната общност за премахване на бедността,

- като взе предвид рамката за действие, озаглавена "Образование за всички: изпълнение на общите ни ангажименти", приета от Световния форум за образованието в Дакар, Сенегал, през 2000 г. (срещата на най-високо равнище в Дакар) [6],

- като взе предвид Декларацията от Брюксел относно образованието за устойчиво развитие в страните от АКТБ и рамката за действие, приета от министрите на образованието на държавите от АКТБ през 2006 г.,

- като взе предвид Декларацията на ЕС от Лука (Италия) от 2003 г.,

- като взе предвид Международната програма за премахване на детския труд (МППД) на МОТ,

- като взе предвид съобщението на Комисията относно "Специално място за децата във външните действия на ЕС" [7],

- като взе предвид Световния мониторингов доклад по програмата "Образование за всички" за 2008 г., озаглавен "Образование за всички до 2015 г.: Ще успеем ли?" [8],

- като взе предвид резолюцията си относно правата на децата и по-специално децата войници, приета на 15 октомври 2003 г. [9],

- като взе предвид резолюцията на Европейския парламент относно експлоатацията на деца в развиващите се страни с особено внимание върху детския труд [10],

- като взе предвид резолюцията на Европейския парламент относно корпоративната социална отговорност: партньорство за растеж и заетост [11],

- като взе предвид доклада на комисията по социални въпроси и околна среда (ACP-EU/100.247/08/fin.),

A. като има предвид, че детският труд се корени в масовата бедност и културата и традициите на много общности в развиващите се страни,

Б. като има предвид, че детският труд води до по-ниско заплащане на възрастните и следователно допринася за цикъла на бедност, като принуждава възрастните да се съревновават с евтината работна ръка, която представляват децата,

В. като има предвид, че детският труд се характеризира с тежка работа, често при сурови условия, дванадесет или четиринадесет часа на ден, когато и малката сума, спечелена като "надница", често се връща при работодателя като заплащане за стая или храна, или като глоба за неизпълнени норми,

Г. като има предвид, че според МОТ около 165 милиона деца на възраст между 5 и 14 години са участници в детски труд; като има предвид, че най-тежките форми на детски труд и на нарушаване на правата на децата, включително и робството на деца (домашни прислужници), продажба и трафик на деца, детска проституция, набиране на деца във въоръжени конфликти, и други форми на труд са вредни за физическото развитие и психическото здраве на децата,

Д. като има предвид, че следва да се обърне специално внимание на най-тежките форми на детски труд и да се предприемат спешни мерки,

Е. като има предвид, че определени групи деца и подрастващи, особено деца, принадлежащи към етнически или други малцинства, деца мигранти, разселени деца или бежанци, деца, засегнати от военни конфликти, деца войници, сираци и деца, лишени от родителски грижи, деца, болни от ХИВ/СПИН, и деца с увреждания, са особено изложени на риск; като има предвид, че за момичетата съществуват допълнителни рискове от експлоатация и сексуална злоупотреба,

Ж. като има предвид, че детският труд е един от най-ярките показатели за идентифициране на уязвими деца и като такъв, посочва недостатъците в някои от ЦХР, като премахване на бедността, образование за всички, равнопоставеност на половете, борба срещу ХИВ/СПИН и създаване на партньорство за развитие в световен мащаб,

З. като има предвид, че експлоатацията на деца с търговска цел представлява сериозно нарушаване на човешкото им достойнство и е в разрез с принципите за социална справедливост; като има предвид, че чрез ратифицирането на Конвенцията за правата на детето, държавите, които са страни по нея, признават човешките права на децата,

И. и като има предвид, че постигането на качествено начално образование за всички деца е ключов фактор при предоставянето на възможност на децата да натрупат критични умения и знания, които да им помогнат да се спасят от бедността, да повлияят върху развитието на обществата си и да правят свободен и информиран жизнен избор, като по този начин също допринасят за социалното и икономическо развитие на страните си,

Й. като има предвид, че реалният достъп до качествено образование означава наличието на училища, в които се отнасят добре с децата, в които посрещат в еднаква степен потребностите и на двата пола и в които има чиста питейна вода и санитарни възли, тъй като ниското равнище на образование може да отчужди децата от училище и да ги направи уязвими към експлоатацията,

K. като има предвид, че последиците от различните форми на детски труд включват нисък процент на записване в основни училища и гимназии (особено що се отнася до момичетата), голям брой отпаднали ученици, висока степен на неграмотност и слаби оценки, забавено физическо развитие на децата, голям процент на ранни бременности, злоупотреба с наркотици сред децата и висока безработица сред възрастните,

Л. като има предвид, че повечето държави са създали закони и политики за защита на благоденствието и интересите на децата,

М. като има предвид, че правителствата, работодателите, работниците и техните организации, и обществото като цяло, имат споделена отговорност да работят за постепенното ликвидиране на детския труд,

Н. като има предвид, че практиката да се наема детски труд често се наблюдава извън законно установените предприятия, чиято дейност се урежда от съответното законодателство, и е често срещано явление в неформалните области и секторите, свързани със селското стопанство, в личния живот на домакинството и в заниманията на семейството, които дори не се определят като работа, и понякога — в незаконни дейности,

О. като има предвид, че в много случаи експлоатацията на деца в страните от АКТБ се извършва от името на европейски фирми, които по този начин спомагат за задълбочаването на проблема с детския труд в страните от АКТБ,

П. като има предвид, че икономическата експлоатация на деца засяга между 4 и 10 милиона деца в Европа (някои от тях са жертва на най-лошите форми на експлоатация, включително проституция на малки момичета), и като има предвид, че следва да се подчертае, че голяма част от тези деца и подрастващи идват от страните от АКТБ и през повечето време пребивават незаконно в европейските страни,

Р. като има предвид, че приносът на детския труд по отношение на семейните доходи в най-бедните страни не може да бъде пренебрегван,

С. като има предвид, че няма възражения срещу наемането на по-големи деца на непълно работно време в семейно стопанство или бизнес, при условие, че това не вреди на образованието, здравето и благополучието на детето,

Т. като има предвид, че на практика може да е трудно да се очертае морално различие между децата, които са били експлоатирани с търговска цел, и децата, чийто труд се е използвал с цел изхранване на стопанството,

У. като има предвид, че заплахата, произтичаща от болести като ХИВ/СПИН, допринася за използването на деца в дейностите за получаване на приходи,

Ф. като има предвид, че изкореняването на проблема с детския труд се усложнява от културни и полови различия,

Х. като има предвид, че ако се подобри възможността за получаване на достъпен и подлежащ на изплащане кредит, има вероятност това да доведе до намаляване на детския труд и увеличаване на записванията в училищата,

Ц. като има предвид, че наличието на алтернативни решения относно детските заведения допринася за намаляване на детския труд и създава условия за по-висока посещаемост в училищата,

Ч. като има предвид, че усилията, положени за подпомагане на образователните нива и заплащането за възрастни, спомагат за намаляването на честотата и интензитета на детския труд и увеличава вероятността децата да останат в училище,

Ш. като има предвид, че противопоставянето град-село въздейства върху решенията, свързани с образование и работа, отнасящи се до децата,

Щ. като има предвид, че всяко дете има право да бъде регистрирано при раждането си; като има предвид липсата на механизми за регистрация при раждане, експлоатацията и злоупотребата с деца в "скритите сектори" на труд, като домакинска работа и селско стопанство,

АА. като има предвид, че компаниите, които осъществяват дейността си в нарушение на международните инструменти и международното и национално право във връзка с детския труд, могат да имат несправедливо конкурентно предимство,

АБ. като има предвид, че секторът на селското стопанство в развиващите се страни предлага значителен потенциал за експлоатацията на деца, и според доклада на Human Rights Watch от 2002 г. около 70 %, или 170 милиона деца, работят в този отрасъл, като са принудени да работят по 12 часа на ден, 365 дена в годината, често са изложени на отровни пестициди и екстремни температури, достигащи до 100 °C, и трябва да носят тежки товари и промишлени режещи инструменти,

АВ. като има предвид, че пиротехниката, рециклирането на отпадъци, разцепването на скали и минирането са сред най-лошите форми на детски труд, и като има предвид, че най-ужасната форма на експлоатация е използването на деца войници по време на война,

АГ. като има предвид, че купувачите на стоки от развиващия се свят най-лесно могат да открият и да откажат да купят стоки, които са произведени, изцяло или частично, с помощта на детски труд, и по този начин могат да окажат пряк и ефективен икономически натиск,

АД. като има предвид, че основните права на децата са сериозно застрашени поради постоянното показване и използване на деца в рекламите по медиите (напр. радио, телевизия и вестници),

Общи положения

1. приветства факта, че много страни от АКТБ и държави-членки на ЕС са ратифицирали Конвенции № 138 и № 182 на МОТ (вж. приложение I); призовава страните участнички да осигурят изпълнението на конвенциите и настоява тези, които още не са го направили, незабавно да ратифицират тези конвенции;

2. признава, че най-голям приоритет трябва да се отдаде на децата, работещи в най-опасните промишлени сектори;

3. отправя искане, във възможно най-кратки срокове, всеки, срещу когото са налице доказателства за набиране или използване на деца войници, да бъде предаден на Международния наказателен съд за наказателно производство;

4. подчертава, в контекста на Конвенция № 182, необходимостта от спешни действия за ликвидирането на най-тежките форми на детски труд, като наемането на деца в робски или крепостнически условия, опасен и рискован труд при производството и трафика на наркотици и контрабандата и трафика на малки оръжия, експлоатацията на малки деца, и сексуалната експлоатация на деца с търговска цел;

5. призовава всички държави-членки на ЕС, подписали Конвенция № 182 на МОТ, ежегодно да публикуват доказателства за съответствие с член 8, в който държавите-членки се призовават да си оказват взаимопомощ, като изпълняват разпоредбите на конвенцията чрез подобряване на международното сътрудничество и/или съдействие;

6. призовава държавите-членки на ЕС и страните от АКТБ да разработят интегрирани стратегии в рамките на партньорството между АКТБ и ЕС, с оглед борбата срещу детския труд и въз основа на точна оценка на фактите, водени от най-доброто в името на детето; в това отношение подчертава необходимостта от пълното ангажиране на гражданското общество и синдикалните организации в политическата формулировка, прилагането и мониторинг на мерките за борба срещу детския труд;

7. подчертава, че борбата срещу детския труд изисква подходящото съчетание на политически избори и програми, по-специално в областта на здравеопазването, образованието, заетостта и социалната защита, с цел повишаване на информираността, защита на социалната мобилизация, подобряване на базите данни и анализите, трудовото законодателство и изпълнението му, достоен труд, качествено безплатно задължително образование, професионално обучение и преки действия за извеждане, реабилитиране и реинтегриране на деца;

8. призовава международната общност, и по-специално държавите-членки на ЕС и Европейската комисия, да включат проблемите на детския труд във всяка дейност от програмите си за сътрудничество за развитие и в процеса на постигане на ЦХР до 2015 г., наред с другото, като разгледат причините за недостатъчната защита на децата и нарушенията на правата на децата; подчертава, че такива политики трябва също така да разглеждат проблемите на реабилитирането и социалната интеграция на децата, престанали да упражняват детски труд;

9. признава, че детският труд до голяма степен е следствие на бедността и че дългосрочното решение на проблема включва устойчив икономически растеж и добро управление, водещи до социален напредък, и по-специално до намаляване на бедността и осигуряване на начално образование за всички;

10. подчертава необходимостта ликвидирането на детския труд да бъде съотнесено към борбата срещу ХИВ/СПИН и към стратегиите за преодоляване на конфликти;

11. подчертава, че децата, които живеят без родителска грижа — сираци, бездомни деца, вътрешно разселени деца, бежанци, деца, пострадали в следствие на трафик и сексуална и икономическа експлоатация, имат нужда от специални грижи, и че следва да се предприемат целенасочени мерки с цел оказване на помощ на такива деца и на институциите, организациите и службите, които ги подкрепят;

12. отбелязва, че докато много правителства приемат политики и предприемат действия за ликвидиране на детския труд, неуспехът на семействата на децата да се предоставят алтернативни средства за издръжка, ще влоши ситуацията за семействата;

13. изтъква, че всяка политика, насочена към ликвидиране на детския труд, следва винаги да се разглежда в контекста на достойния труд за всички, в съответствие с основните международни трудови стандарти; счита, че всяка насочена срещу детския труд кампания не може да бъде успешна, ако не е подкрепена от по-широки реформи в търговските практики на държавите от ЕС и АКТБ;

14. призовава правителствата и организациите на гражданското общество в държавите от ЕС и АКТБ да работят заедно за създаването на работни групи по въпросите на детския труд, които, наред с другото, ще предоставят и разпространяват информация относно правата и най-добрите практики и ще работят за координация на политиките на местните, националните и международните правителствени организации, НПО и синдикалните организации;

15. призовава държавите от ЕС и АКТБ да включат проблемите на детския труд в съществуващите и бъдещите инициативи за развитие в селскостопанския сектор;

16. настоява правителствата на страните от АКТБ да умножат усилията си за уеднаквяване на официалната регистрация при раждане и призовава Европейската комисия да насърчава и подкрепя такива усилия, както и да включи в политиката за сътрудничество за развитие единната официална регистрация при раждане;

17. настоятелно призовава ЕС да приеме директива за въвеждането на специално третиране на деца, които са станали жертви на трафик и експлоатация и пребивават незаконно на територията на ЕС;

Образование и ликвидиране на детския труд

18. счита, че всяко дете, което не посещава училище под формата на редовно обучение, е изложено на риск от експлоатация; счита, че определението на "дете" в това отношение следва да е ограничено до възрастта за задължително редовно обучение в съответната страна;

19. подчертава, че докато трудовият опит може да е от значение за образованието на детето, той следва никога да не е свързан с експлоатация и никога да не възпрепятства редовното обучение на детето, и следва винаги да осигурява достатъчно време за игра и за наситено с преживявания детство; заявява, че това се прилага еднакво за платена работа и работа в семейството, като грижа за дете или работа в семейното стопанство; посочва, че като има предвид, че доходът от труда на едно дете може да бъде съществена част от дохода на семейства с много ниски доходи, трябва да се направи всичко необходимо, за да не се критикуват родителите в случаите, когато те правилно защитават детето си от трудова експлоатация;

20. настоява всички държави от ЕС и АКТБ да гарантират, че мерките, предприети за изпълнението на ЦХР 2 — Начално образование за всички, са устойчиви и ориентирани към осигуряването на качество; за тази цел, призовава ЕС да обвърже финансирането за образование с поддържането на лесна за управление големина на класове и предоставянето на задоволително обучение за учители; настоява и ЕС, и АКТБ да финансират закупуването на учебни помагала и храна за учениците, с цел да се гарантира, че образованието няма да се превърне в разход, който да накара децата да напуснат училище;

21. призовава Европейската комисия да насочи финансирането за образование спешно към тези, които са изложени на най-голям риск от експлоатация, а именно, момичетата, децата в конфликтните зони, децата от маргинализирани или уязвими групи в обществото и децата в земеделските райони;

22. призовава правителствата за подобряване на правните рамки по отношение на детския труд и включване на проблемите на детския труд в политиките и плановете за образование, като вземат предвид разделението на градове и села;

23. призовава страните от АКТБ за увеличаване на отпусканите за образование средства, и по-специално с оглед на началното образование за всички и образованието за възрастни;

24. подчертава важността от подобряване на познавателната основа и мрежите относно детския труд и образованието, например, чрез научни изследвания и мониторинг, събиране на данни, ефективен и целесъобразен анализ на получените коментари от проучванията и пилотните проекти, с цел по-доброто разбиране на основните проблеми на детския труд и на регионалните и националните характеристики по отношение на децата и образованието;

25. насърчава по-добрата защита и разпространяване на добри практики, насочени към реални политически и икономически промени и въз основа на актуална информация във връзка със ситуацията по отношение на детския труд;

26. призовава правителствата и други законно установени работодатели да прилагат образователни дейности, насочени към работещите деца и семействата им, за да намалят последиците от включването на съответните деца в трудови дейности;

27. призовава за създаването на общи класове за деца, които късно започват да се образоват, и за тези, които се завръщат в образователната система, след като са работили, били са в конфликтна зона или са били разселени;

28. изразява загриженост от несъответствията между международните инструменти, особено ЦХР 2 и Конвенция № 138 на МОТ, като в последния документ минималната възраст за приемане на работа е 15 години или в особени случаи — 14 години, но призовава само за образование на начално равнище; счита, че това излага децата от 11 до 15-годишна възраст на увеличен риск от експлоатация и призовава това несъответствие да се премахне;

Отговорностите на корпоративния сектор при ликвидирането на детския труд

29. приветства нарастващата тенденция големите компании да въвеждат социални кодекси на поведение и доброволно да подписват етични търговски инициативи; счита, при все това, че такива доброволни кодекси не могат да заместят контрола от страна на публичните органи и прозрачността на съответствието с основните трудови стандарти;

30. насърчава въвеждането на работни кодекси на поведение, влизането в сила на законодателство относно минималните надници и семейната икономическа сигурност;

31. призовава Европейската комисия да запази и повиши отговорността на корпоративния сектор във връзка с ликвидирането на детския труд; призовава Европейската комисия да задължи корпоративния сектор, действащ в рамките на ЕС, да документира, предоставя сведения и поема отговорност за трудовите практики на всички равнища на веригата за доставки; следователно настоява Комисията да създаде гореща линия във връзка с детския труд, с цел да позволи предоставяне на информация относно детски труд в пряката дейност или веригата за доставки на дружества със седалище в Европа; счита, че това съответствие с веригата на доставки следва да се поддържа с редовни инспекции на всички равнища и да подлежи на проверка от страна на независим одит; счита, че когато се установи, че дадено дружество използва детски труд във веригата на доставки, Европейската комисия следва да задължи дружеството да въведе и публикува конкретизирана във времето програма с посочен не повече от тригодишен срок за незабавното ликвидиране на детски труд в тази верига на доставки; изразява становище, че следва да се разработи и приложи програма за налагане на санкции, ако използването на детски труд продължава;

32. настоятелно призовава Европейската комисия и правителствата на държавите от АКТБ да гарантират, че е отговорност на всяко дружество, в което е установено използването на детски труд, да гарантира, че децата, работещи за това дружество, са достатъчно интегрирани в образователната система;

33. подчертава, че предоставянето на статус GSP и GSP+ на страните от АКТБ, възползващи се от програмите на GSP и GSP+, трябва да се обуслови не само от ратифицирането, но и спазването на конвенциите на МОТ относно детския труд и Конвенцията на ООН за правата на детето; за тази цел, призовава Европейската комисия да въведе структура за редовен и чест мониторинг и предоставяне на сведения във връзка със спазването на разпоредбите на тези конвенции; заявава, че следва да се предприемат съответните мерки в случаите, когато са налице доказателства за тежко и систематично нарушаване;

34. счита, че договорите за обществени поръчки следва да включват клаузи, с които дружествата се задължават да докажат съответствие на веригата на доставки с международните стандарти относно детския труд, че такива договори не следва да се сключват при липса на такива доказателства и че трябва да е налице подходящата възможност (в публичната сфера) за НПО и други страни да предоставят доказателства за противното; изтъква, че такива клаузи по никакъв начин не следва да се считат за нетарифни търговски бариери;

35. призовава държавите-членки на ЕС и Европейската комисия да обвържат предоставянето на помощи за дружества чрез търговски мисии, експортни субсидии, безвъзмездни средства и заеми с доказването на съответствие с международните конвенции относно детския труд;

36. подчертава, че глобализацията и либерализирането на световната търговия трябва да са придружени от спазването на основните права, включително и забраната на детския труд;

37. призовава международната общност (в т. ч. Световната търговска организация) да инициира "детски" знак за качество ("child kite mark"), който ясно ще посочва, че продуктът е "отгледан/произведен без използването на детски труд", и който ще може да се използва специално по отношение на страни, в които е известно, че детският труд е широкоразпространен;

38. възлага на своите съпредседатели да предадат настоящата резолюция на Съвета на министрите на АКТБ-ЕС, Европейската комисия, Африканския съюз, Карибския форум на държавите от Африка, Карибския и Тихоокеанския басейн, Форума на тихоокеанските острови, държавите-членки на ЕС, Детският фонд на Организацията на обединените нации и МОТ.

[1] Приета от Съвместната парламентарна асамблея АКТБ-ЕС на 28 ноември 2008 г. в Порт Морсби (Папуа-Нова Гвинея).

[2] http://www.unhchr.ch/html/menu3/b/k2crc.htm

[3] http://www.ilocarib.org.tt/childlabour/c138.htm

[4] http://www.ilocarib.org.tt/childlabour/c182.htm

[5] ОВ C 46, 24.2.2006 г., стр. 1.

[6] http://unesdoc.unesco.org/images/0012/001211/121147e.pdf

[7] COM(2008)55 окончателен.

[8] http://unesdoc.unesco.org/images/0015/001547/154743e.pdf

[9] ОВ C 26, 29.1.2004 г., стр. 17.

[10] P6_TA (2005)0272.

[11] 17 P6_TA(2007)0062.

--------------------------------------------------